Mediavryheid word bedreig as ANC die SAUK ondersteun, sê DABetoging buite die SAUK se kantoor op 1 Julie 2016 Foto: @DanniTwiet/Twitter Die Demokratiese Alliansie het gesê hy staan in eenheid met verslaggewers van die SAUK wat geskors is bloot omdat hulle hul werk gedoen het. “Ons weet daar is hardwerkende joernaliste by die SAUK wat daagliks uitstekende joernalistiek praktiseer. Ons loof julle vir die werk wat julle vir Suid-Afrika doen,” het Phumzile Van Damme, DA-woordvoerder, gesê. Van Damme het Zizi Kodwa, woordvoerder van die ANC, se “volskaalse aanval op die vreedsame betoging” veroordeel. “Sy aanval is skandelik en ŉ doelbewuste poging om mediavryheid te ondermyn. Dit maak my baie kwaad.” Maroela Media het vroeër berig honderde mense het Vrydag by die SAUK se kantore in Johannesburg en Kaapstad byeengekom om mediavryheid te eis terwyl ses van die openbare uitsaaier se werknemers voor tugverhore verskyn het. Sosialemediagebruikers het Kodwa aangehaal: “Ons struggle om die SAUK te beskerm moet gebaseer wees op beginsel, en nie een of ander beweerde waarde van mediavryheid nie” en “die persone wat buite die SAUK se kantoor betoog is ŉ bewys van die ware agenda om die uitsaaikorporasie oor te neem”. Van Damme het gesê dit is nou vir almal duidelik dat die ANC Jacob Zuma se vriend, Hlaudi Motsoeneng, ondersteun. “Alhoewel dit ontstellend is om dié aanval te sien, is dit geen verrassing nie. Die waarheid is dat Hlaudi ontplooi is binne die SAUK om die ANC te bevoordeel. Die ANC sal altyd eerste gestel word en die konstitusionele regte, waarvoor so baie persone gesterf het, ŉ verre tweede.” Sy het gesê dit is nou die tyd om die polities gemotiveerde aanval by die SAUK uiteindelik stop te sit. “Die DA het gevolglik vandeesweek die ANC-hoofsweep genader om ŉ dringende ongewone vergadering van die portefeuljekomitee vir kommunikasie te belê, kragtens reël 223 van die Nasionale Vergadering. Die parlement se voortgesette stilswye in dié verband maak hom aandadig aan die erosie van die openbare uitsaaier en [die parlement] kan nie sy verantwoordelikhede abdikeer om die SAUK aanspreeklik te hou tot sy verpligting om in openbare belang op te tree nie.” Van Damme het gesê die DA maan die komitee om te vergader en dat Motsoeneng onmiddellik ontbied moet word om homself te verduidelik. “Die portefeuljekomitee kan nie toelaat dat hierdie verwoestende atmosfeer voortduur nie.” Lees alle vorige berigte oor die SAUK op Maroela Media.